
Neuroectodermalis őssejtek transzplantációjával előidézett morfológiai és funkcionális javulás krónikus gerincvelő-sérülést követően

Bevezetés: A gerincvelő kontúziós sérülése kiterjedt szövetkárosodáshoz és következésképpen motoros, szenzoros, illetve vegetatív funkciódeficithez vezet a léziótól caudalisan. Jelen munkánk során azt vizsgáltuk, hogy a sérült gerincvelőbe transzplantált neuroectodermalis őssejtek képesek-e morfológia és funkcionális javulást kiváltani krónikus sérült gerincvelő-modellben.

Módszerek: A kontúziós sérülés kiváltását követően öt héttel egér embrionális neuroectodermalis őssejteket (NE-TR-4C) ültettünk be intraspinalisan (5x105 sejt) nőstény SD patkányokba. A kontroll állatok a sérülést követően intraspinalis médiumot (fiziológiás sóoldatot) kaptak, őssejt transzplantáció nélkül. A beültett sejtek hatását mérendő funkcionális teszteket és részletes morfológiai analízist végeztünk a vizsgált állatokon a túlélési idő alatt, továbbá retrográd jelöléssel vizsgáltuk az érintett pályarendszerek morfológiai regenerációjának és szövettani épségének mértékét.

Eredmények: Az őssejtekkel kezelt állatok szignifikánsan nagyobb mértékű funkcionális felépülést mutattak a kontrollcsoport állataihoz képest. Morfológiai eredményeink alátámasztották a funkcionális mutatók kedvező értékeit. A kontúziós üreget szignifikánsan kisebbnek, míg a megkímélt szövettömeget nagyobbnak találtuk a kezelt csoport állataiban a kontrollokhoz képest, a retrográd jelöléssel végzett vizsgálatok pedig a sérüléstől rostralisan statisztikailag szignifikáns növekedést jeleztek az FB-jelölt neuronok számában. Kutatásunkban kimutattuk, hogy a javulás hátterében a sérült gerincvelői szegmentumban fellépő microglia-reakció, illetve a transzplantált sejtek axonnövekedést gátló molekulák expressziójára ható csökkentő hatása áll. A transzplantáció után öt nappal a beültetett sejtek többsége túlélt és elkülönülő sejtcsoportokat alakított ki, illetve kis hányaduk neuralis és astrocyta irányú differenciációt mutatott. A beültetést követő tizedik napon a graft sejtek többsége élettelen sejttörmelékként volt detektálható a microglia/macrophag sejtekben.

Megbeszélés: Eredményeink arra engednek következtetni, hogy a beültetett neuroectodermalis őssejtek korlátozott túlélésük ellenére is képesek szignifikáns morfológiai és funkcionális javulást előidézni krónikus gerincvelősérülést követően.



